“ดาวโจนส์” ปิดรีบาวด์ 700 จุด รับข้อมูลศก.สหรัฐฟื้น ฉุด “เงินเฟ้อ” แผ่วลง
"ดาวโจนส์" ปิดบวก 700 จุด ขานรับ "ตัวเลขจ้างงานนอกภาคเกษตรสหรัฐ" เดือนธ.ค. ทะลุ 2.2 แสนตำแหน่ง บ่งบอกเศรษฐกิจสหรัฐฟื้น ฉุด “เงินเฟ้อ” แผ่วลง หนุนเฟดชะลอขึ้นดอกเบี้ย
"ดาวโจนส์" ปิดบวก 700 จุด ขานรับ "ตัวเลขจ้างงานนอกภาคเกษตรสหรัฐ" เดือนธ.ค. ทะลุ 2.2 แสนตำแหน่ง บ่งบอกเศรษฐกิจสหรัฐฟื้น ฉุด “เงินเฟ้อ” แผ่วลง หนุนเฟดชะลอขึ้นดอกเบี้ย
7 ม.ค. 2566

ผู้สื่อข่าวรายงานว่า ดัชนีดาวโจนส์ตลาดหุ้นนิวยอร์กปิดพุ่งขึ้นมากกว่า 2% ในวันศุกร์ (6 ม.ค.) ขานรับรายงานการจ้างงานนอกภาคเกษตร รวมทั้งดัชนีภาคบริการของสหรัฐ ซึ่งบ่งชี้ว่าเงินเฟ้อได้ผ่านจุดสูงสุดแล้ว และจะเป็นปัจจัยหนุนให้ธนาคารกลางสหรัฐ (เฟด) ชะลอการปรับขึ้นอัตราดอกเบี้ย
ทั้งนี้ ดัชนีเฉลี่ยอุตสาหกรรมดาวโจนส์ปิดที่ 33,630.61 จุด เพิ่มขึ้น 700.53 จุด หรือ +2.13%, ดัชนี S&amp;P500 ปิดที่ 3,895.08 จุด เพิ่มขึ้น 86.98 จุด หรือ +2.28% และดัชนี Nasdaq ปิดที่ 10,569.29 จุด เพิ่มขึ้น 264.05 จุด หรือ +2.56%ในรอบสัปดาห์นี้ ดัชนีดาวโจนส์บวก 1.46%, ดัชนี S&amp;P500 เพิ่มขึ้น 1.45% และดัชนี Nasdaq ปรับตัวขึ้น 0.98%
โดยสหรัฐเปิดเผยตัวเลขจ้างงานนอกภาคเกษตรสูงกว่าคาดในวันศุกร์ แต่ตัวเลขค่าจ้างรายชั่วโมงโดยเฉลี่ยของแรงงาน ซึ่งเป็นข้อมูลที่เฟดให้ความสำคัญเพื่อหาสัญญาณเกี่ยวกับเงินเฟ้อนั้น ออกมาต่ำกว่าคาด ซึ่งบ่งชี้ว่าเงินเฟ้อได้ผ่านจุดสูงสุดแล้ว และจะเป็นปัจจัยให้เฟดชะลอการปรับขึ้นอัตราดอกเบี้ย
ขณะเดียวกัน สถาบันจัดการด้านอุปทาน (ISM) ของสหรัฐเปิดเผยว่า ดัชนีภาคบริการของสหรัฐหดตัวลงเป็นครั้งแรกในรอบกว่า 2 ปี ซึ่งเป็นสัญญาณบ่งชี้ว่าการปรับขึ้นอัตราดอกเบี้ยของเฟดได้ช่วยลดความร้อนแรงของเศรษฐกิจสหรัฐ
นอกจากนี้ ISM เปิดเผยว่า ดัชนีราคาในภาคบริการร่วงลงสู่ระดับ 67.6 ซึ่งเป็นระดับต่ำสุดนับตั้งแต่เดือนม.ค. 2564 ซึ่งบ่งชี้ถึงการชะลอตัวของเงินเฟ้อ
สำหรับกระทรวงแรงงานสหรัฐเปิดเผยในวันศุกร์ว่า ตัวเลขการจ้างงานนอกภาคเกษตรเพิ่มขึ้น 223,000 ตำแหน่งในเดือนธ.ค. สูงกว่าที่นักวิเคราะห์คาดการณ์ที่ระดับ 200,000 ตำแหน่ง
ขณะที่อัตราการว่างงานลดลงสู่ระดับ 3.5% ต่ำกว่าที่นักวิเคราะห์คาดการณ์ที่ระดับ 3.7% ส่วนค่าจ้างรายชั่วโมงโดยเฉลี่ยของแรงงาน เพิ่มขึ้น 0.3% เมื่อเทียบรายเดือน โดยชะลอตัวจากระดับ 0.6% ในเดือนพ.ย. และต่ำกว่าตัวเลขคาดการณ์ของนักวิเคราะห์ที่ระดับ 0.4% และเมื่อเทียบรายปี ตัวเลขค่าจ้างรายชั่วโมงโดยเฉลี่ยของแรงงาน เพิ่มขึ้น 4.6% ในเดือนธ.ค. ต่ำกว่าที่นักวิเคราะห์คาดการณ์ที่ระดับ 5.0%
ส่วน ISM เปิดเผยว่า ดัชนีภาคบริการของสหรัฐปรับตัวลงสู่ระดับ 49.6 ในเดือนธ.ค. ต่ำกว่าที่นักวิเคราะห์คาดการณ์ที่ระดับ 55.0 จากระดับ 56.5 ในเดือนพ.ย. โดยดัชนีอยู่ต่ำกว่าระดับ 50 บ่งชี้ถึงการหดตัวของภาคบริการ โดยเป็นการหดตัวครั้งแรกนับตั้งแต่เดือนพ.ค. 2563 ส่วนดัชนีราคาในภาคบริการร่วงลงสู่ระดับ 67.6 ซึ่งเป็นระดับต่ำสุดนับตั้งแต่เดือนม.ค.2564 และบ่งชี้ถึงการชะลอตัวของเงินเฟ้อ
ส่วนดัชนีภาคบริการของ ISM ประกอบด้วยอุตสาหกรรม 17 กลุ่ม ซึ่งรวมถึงอสังหาริมทรัพย์ การขนส่ง การก่อสร้าง และเหมืองแร่
หุ้นทุกกลุ่มในดัชนี S&amp;P500 ปิดบวก โดยกลุ่มวัสดุนำตลาดพุ่งขึ้น 3.44% รองลงมาได้แก่กลุ่มเทคโนโลยีที่อ่อนไหวต่ออัตราดอกเบี้ย ปรับตัวขึ้น 2.99%, หุ้นกลุ่มพลังงาน เพิ่มขึ้น 1.68% และกลุ่มเฮลท์แคร์ บวก 0.89%
หุ้นกลุ่มสินค้าอุปโภคบริโภคได้รับแรงหนุนจากหุ้นคอสต์โก โฮลเซล คอร์ป ซึ่งพุ่งขึ้น 7% หลังจากคอสต์โกรายงานการเติบโตของยอดขายที่แข็งแกร่งในเดือนธ.ค.
หุ้นไบโอเจนปิดพุ่งขึ้น 2.8% หลังสำนักงานอาหารและยา (FDA) ของสหรัฐอนุมัติยาเลแคเนแมป (lecanemab) ซึ่งเป็นยารักษาโรคอัลไซเมอร์ที่พัฒนาโดยไบโอเจนร่วมกับบริษัทเอไซ (Eisai) ซึ่งราคาหุ้นปิดพุ่งขึ้น 4%
หุ้นไฟเซอร์ พุ่งขึ้น 2.5% หลังมีรายงานว่าไฟเซอร์เจรจากับรัฐบาลจีนเพื่อขอใบอนุญาตให้บริษัทยาในจีนผลิตและจำหน่ายยาแพกซ์โลวิดซึ่งเป็นยาต้านไวรัสโควิด-19
ส่วนหุ้นเบด บาธ แอนด์ บียอนด์ ร่วง 22% สวนทางตลาด หลังสำนักข่าวรอยเตอร์รายงานว่า บริษัทขายปลีกสินค้าในครัวเรือนแห่งนี้เตรียมที่จะยื่นเรื่องต่อศาลเพื่อขอพิทักษ์ทรัพย์จากการล้มละลายในไม่กี่สัปดาห์ข้างหน้านี้
ในสัปดาห์หน้า นักลงทุนจะจับตาการเริ่มเปิดเผยผลประกอบการไตรมาส 4/2565 ของธนาคารรายใหญ่ที่สุดของสหรัฐในวันศุกร์ ซึ่งรวมถึงเจพีมอร์แกนและแบงก์ ออฟ อเมริกา